钦定古今图书集成/历象汇编/岁功典/第026卷 > 《福建志书》 > 福州府
## 钦定古今图书集成/历象汇编/岁功典/第026卷 > 《福建志书》 > 福州府

上元灯球燃灯，弛门禁，自唐先天始。本州准假令三
日。旧例，官府及在城乾元、万岁、大中、庆城、神光、仁王
诸大刹，皆挂灯球、莲花灯、百花灯、琉璃屏，及列置盆
燎，惟左右二院灯各三或五，并径丈馀，簇百花。其上
燃蜡烛十馀炬，对结彩楼，争靡𩰚焰。又为纸偶人作
缘竿履索飞龙舞狮之像，纵士民观赏。朱门华族设
看位东西衙廊外通衢大路，比屋临观，仍弛门禁，远
乡下邑来者，通夕不绝。　彩山州向谯门设立，巍峨
突兀，中架棚台，集俳优娼妓，大合乐其上。渡江后停
寝。绍兴元年，张丞相浚为帅，复作，自是不废　观灯旧例，太守以三日会监司，命僚属招郡寄居者，置酒
临赏。既夕，太守以灯炬千百，群妓杂戏，迎往一大刹
中以“览胜”，州人士庶却立跂望，排众争观以为乐。